Die verskil tussen ’n skikking en ’n hofbevel - Jy en die RegJy en die Reg
Tuis › Artikels › Die verskil tussen ’n skikking en ’n hofbevel
Daar word gereeld in die regswêreld of deur prokureurs verwys na ʼn skikking of ʼn hofbevel. Wat is die verskil tussen die twee? Wat gebeur as ’n party nie ʼn skikking of ʼn hofbevel nakom nie?
As daar ʼn skikkingskontrak tussen twee partye aangegaan word wat dan later nie nagekom word nie, sal die partye op grond van daardie skikkingskontrak dagvaar as een van die bepalings van daardie kontrak nie nagekom word nie. Dit is dus ʼn gewone dagvaarding gebaseer op ʼn skikking wat nie nagekom is nie. Die skikkingskontrak is nie dadelik afdwingbaar nie en die partye moet eers dagvaar om dit af te dwing.
ʼn Hofbevel is natuurlik heeltemal anders. Dis ʼn normale hofbevel en nie ʼn kontrak nie. ʼn Hofbevel is ʼn dadelik afdwingbare bevel. Dit kan op verskeie wyses afdwingbaar wees. As die hofbevel byvoorbeeld vir die betaling van geld is en dit nie betaal word nie, kan daar onmiddellik ʼn lasbrief vir eksekusie uitgereik word en die betrokke party se bates gevat word as betaling. As die hofbevel nie oor geld gaan nie – die party moet byvoorbeeld iets binne ʼn sekere tydperk doen en die persoon versuim om dit te doen – kan ʼnbevel verkry word vir spesifieke nakoming of vir minagting van die hof, wat die persoon dan straf met gevangenisstraf omdat hy nie ʼn hofbevel nagekom het nie.
Skikking van ’n hofsaak
Wat egter dikwels gebeur, is dat terwyl partye besig is met siviele litigasie, m.a.w. besig is met ʼn hofsaak, gaan die twee partye ʼn skikking aan om die saak te skik. Hierdie skikking is anders as die bogenoemde normale skikkingskontrak. In hierdie geval waar ʼn hofsaak geskik word, sal die skikking in ʼn hofbevel beliggaam word. Sodra hierdie skikking dan ʼn hofbevel gemaak word, het die skikking dieselfde krag as ʼn gewone hofbevel, wat onmiddellik afdwingbaar is.
Dit sal dus wys wees om altyd ʼn skikking tussen twee partye te vervat in ’n hofbevel, sodat dit dadelik afdwingbaar is.